**Predkladacia správa**

Návrh na vyslovenie súhlasu Národnej rady SR s Protokolom, ktorým sa mení a dopĺňa Dohovor o ochrane jednotlivcov pri automatizovanom spracovaní osobných údajov (ďalej len „protokol“) predkladá na rokovanie Národnej rady SR predseda vlády SR. Vláda SR vyslovila na svojom rokovaní dňa 11. januára 2023 s predmetným materiálom súhlas formou uznesenia č. 2/2023.

Protokol bol otvorený na podpis 10. októbra 2018 v Štrasburgu zmluvným štátom Dohovoru o ochrane jednotlivcov pri automatizovanom spracovaní osobných údajov (oznámenie MZV SR č. 49/2001 Z. z.). Do dnešného dňa nenadobudol platnosť. Doposiaľ protokol ratifikovalo 20 štátov, vrátane 13 členských štátov EÚ (Rakúsko, Bulharsko, Cyprus, Chorvátsko, Estónsko, Fínsko, Litva, Malta, Nemecko, Poľsko, Rumunsko, Španielsko a Taliansko). Ďalšie členské štáty sú jeho signatármi.

Cieľom protokolu je modernizovať dohovor z r. 1981 reflektujúc vývoj technológií a zabezpečiť tak efektívnu úroveň ochrany osobných údajov. Rada EÚ dňa 9. apríla 2019 prijala rozhodnutie č. 2019/682, ktorým vyzvala členské štáty protokol ratifikovať. Reforma pravidiel ochrany údajov na úrovni EÚ sa uskutočnila prostredníctvom nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov, Ú. V. EÚ L 119, 4.5.2016) a prostredníctvom smernice Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016). Pri príprave protokolu sa kládol dôraz na kompatibilitu medzi právnymi nástrojmi Rady Európy a EÚ. Protokol tak približuje znenie dohovoru všeobecným princípom ochrany osobných údajov, zabezpečuje väčšiu harmonizáciu medzi právom Rady Európy a právom EÚ.

Protokol je mnohostrannou medzinárodnou zmluvou prezidentskej povahy podľa čl. 7 ods. 4 Ústavy SR, na vykonanie ktorej je potrebný zákon a ktorá si pred ratifikáciou vyžaduje súhlas Národnej rady SR. Zároveň obsahuje ustanovenia s priamou úpravou práv alebo povinností fyzických osôb alebo právnických osôb, a je tak zmluvou podľa čl. 7 ods. 5 Ústavy SR, ktorá má prednosť pred zákonmi. Existujúci právny stav umožňuje ratifikáciu dodatkového protokolu SR bez potreby prijatia ďalších legislatívnych opatrení.

Uznesením č. 459 z 25. septembra 2019 vláda SR vyslovila súhlas s uzavretím protokolu. Vzhľadom na prezidentský charakter zmluvy bol návrh predložený Národnej rade SR, ktorá uznesením č. 2225 z 28. októbra 2019 s protokolom vyslovila súhlas. Dňa 17. decembra 2019 bol protokol v mene SR podpísaný. Pred ratifikáciou protokolu bolo zistené, že vnútroštátny schvaľovací proces má vadu týkajúcu sa postupnosti realizácie jednotlivých krokov v ratifikačnom procese. Následkom toho v súčasnosti existujú pochybnosti o tom, či Národná rada SR v októbri 2019 vyslovila ústavnoprávne relevantný súhlas s dojednanou (podpísanou) medzinárodnou zmluvou, ktorý je podmienkou jej ratifikácie. V záujme právnej istoty predložilo ministerstvo spravodlivosti nový materiál s návrhom na ratifikáciu protokolu. S cieľom odstránenia duplicity sa novým uznesením vlády zrušili niektoré body uznesenia vlády SR č. 459. Po vyslovení súhlasu Národnej rady SR bude protokol predložený na ratifikáciu prezidentke SR.

Predkladaný materiál nemá vplyv na rozpočet verejnej správy, na podnikateľské prostredie, životné prostredie, na informatizáciu spoločnosti, na služby verejnej správy pre občana a súčasne nemá sociálne vplyvy a ani vplyv na manželstvo, rodičovstvo a rodinu.